MS Amera med plads til godt 835 passagerer lagde til fredag morgen i Aalborg. Det flydende hotel er nummer 25 i rækken af krydstogtskibe, der har lagt til i Aalborg i 2022. Til gengæld ser det ud til, at der kommer væsentlig færre krydstogtskibe til byen i 2023. Foreløbig er det kun booket 15 ankomster. Krigen i Ukraine slår hårdt Den store nedgang skyldes krigen i Ukraine, der får rederierne til at droppe flere af ruterne i Østersøen, hvor russiske Sankt Petersborg og estiske Tallinn, finske Helsinki og altså Aalborg plejer at være et faste stop. - Krigen i Ukraine har slået bunden ud af planlægningen. Rederierne er usikre på fremtiden, og det smitter af på gæsterne, som måske vælger nogle andre destinationer end det baltiske område, som vi jo er en del af, og så flytter de simpelthen ned til Middelhavet og til Caribien, siger Lars Bech, cruise manager, Destination Nord og tilføjer: - Det er selvfølgelig rigtig trist, men det er jo ikke vores skyld. Det er omstændigheder udefra, der ligesom påvirker det resultat. Turisterne vil hellere sydpå Der er plads til 835 passagerer ombord på krydstogtskibet MS Amera, der fredag ligger til i Aalborg. Skibet kommer fra Hamburg og sejler fredag aften videre til Göteborg. Der er fyldt på denne tur og ifølge krydstogtsdirektør Michael Schulze er Aalborg en god by at komme til blandt andet, fordi man kan sejle direkte ind i hjertet af byen. Alligevel har krigen i Ukraine og forholdene omkring Rusland også påvirket selskabets sejlruter og destinationer. - Vi er blevet nødt til at lægge de fleste af vores ruter om, fordi folk bryder sig ikke om situationen med Rusland, siger Michael Schulze. - Vi er kede af det i Phoenix Reisen, fordi vi elsker at udforske de danske havne - og specielt Aalborg, men det giver ikke mening, hvis kunderne ikke vil have produktet, så må vi vende skibet i en anden retning, tilføjer han. Tror på fremtiden Da krydstogtturismen var på sit højeste i Aalborg tilbage i 2018, kom 36 skibe forbi. Og cruise manageren hos Destination Nord er optimistisk: - Når vi kigger frem til 2024, så er vi i den heldige situation, at vi allerede nu har 30 bookinger, siger Lars Bech. Så der er en fremtid for Aalborg som krydstogthavn? - Ja, det vil jeg mene, fastslår Lars Bech.

Referat:
Årets sidste krydstogtskib anløb fredag Aalborg, men i fremtiden bliver der nok længere mellem de sejlende gæster.